Moederkerk vergader oor historiese akkerboom se toekoms | Netwerk24
Moederkerk vergader oor historiese akkerboom se toekoms
Deur Jackie Kruger 14 Januarie 2020 05:23
'n Vergadering oor die toekoms van 'n akkerboom van meer as 100 jaar oud by die NG Moederkerk in George word aanstaande week gehou.
Die ou akkerboom by die NG Moedergemeente in George en die reuse-tak wat in Desember afgebreek het. Foto: Jackie Kruger
'n Reuse-tak van die boom het in Desember afgebreek. Dit het vroeër geblyk dat die boom aan die doodgaan is en met die indringerboorkewer (Euwallacea fornicatus) besmet is.
Volgens 'n inligtingsbord is die boom, 'n baken op die kerkterrein, in 1884 geplant en word dit beskerm. Geen parkering word onder die boom toegelaat nie.
Drew de Kock, bestuurder van die NG Moedergemeente, sê by navraag die dagbestuur vergader op 21 Januarie oor die boom waar 'n besluit oor sy toekoms moontlik geneem sal word.
Talle bome in George het reeds in 2018 tekens van besmetting deur die kewer getoon. Die kewer en sy swam is die eerste keer in 2017 in die KwaZulu-Natalse botaniese tuin gevind. Die 2 mm lange kewer kom van Suidoos-Asië en deurboor die boom se bas en dring deur na die lewende hout. Dit kan tot besmetting lei wat veroorsaak dat die boom doodgaan. Inheemse en eksotiese bome word geraak.
Tekens van besmetting sluit in 'n opgehewe blou-en-swart letsel met 'n gaatjie in wat soos 'n skietwond lyk.